АРСЕНИЙ ТАРКОВСКИ

СТАНИ КАКЪВТО СИ

Превод от руски: Светлозар Жеков, 2007

chitanka.info

Werde der du bist.

Гьоте

Щом тежък час за теб удари,

пари намираш и другари.

Къде по-трудно в този свят

намираш себе си ти, брат.

Наопаки ще се обърнеш,

ще се пребъркаш, ще превърнеш

в едно съня, реалността,

ще видиш отстрани света

и в ред ще са за теб нещата.

А ти, маскиран — със съдбата,

с изкуството, със своя дял, —

участваш в странен карнавал.

И Хамлет в чужд костюм блуждае,

и нещо бъбри и желае

със Моиси[1] да се смени,

не да се бори със злини.

От вероятности безчетни

една над тебе ще просветне,

но не изгрява — ех, за зло —

над теб заветното число.

Небето геният закрива,

макар за теб да не отива

такава мярка, ти дерзай,

стани какъвто си — докрай.

А от пророка дума взимаш —

у ням по-ценна дума има,

по-ярък цвят у сляп блести,

когато ъгълът на зрение

намерен е и в просветление

разкрил си себе си и ти.

[1] Моиси, Александър (Сандро), 1880–1935 — голям немски актьор трагик, един от бележитите интерпретатори на Хамлет. — Б.пр. ↑

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги